Vermiste meisie se lyk gekryArgieffoto: Kent Williamson Die polisie in die Wes-Kaap ondersoek ŉ saak van moord nadat die lyk van ŉ vyfjarige dogtertjie in Broadway Soekstraat in Nomzamo, Strand, gevind is. Minentle Lekhatha se liggaam is Sondagmiddag gevind nadat sy Saterdag as vermis aangemeld is. Kapt. FC van Wyk, polisiewoordvoerder, het gesê sy is omstreeks 20:30 as vermis aangemeld. Sy het ten tyde van haar verdwyning ligte blou nagklere aangehad en is laas gesien waar sy buite haar huis in Nomzamo gespeel het. “Die omstandighede rondom die voorval word ondersoek,” het Van Wyk gesê. ŉ Nadoodse ondersoek sal gedoen word om die oorsaak van haar dood te bepaal. Niemand is nog in verband met die voorval in hegtenis geneem nie. Die polisie het enigiemand met inligting oor die voorval gevra om hulle te kontak by 08600 10111.